Verkeersbeampte sterf toe trok hom trefGijimane July Nkabinde is Maandagaand dood nadat hy deur ’n trok raakgery is. (Foto: Verskaf) ’n 57-jarige verkeersbeampte van Mpumalanga is dood nadat hy Maandagaand deur ’n vragmotor op die N4-tolpad raakgery is. Volgens die provinsiale departement van gemeenskapsveiligheid was Gijimane July Nkabinde by die Middelburg-weegbrug aan diens toe die voorval omstreeks 19:30 plaasgevind het. Hy het die vragmotor glo na die weegbrug gestuur toe hy deur dié voertuig getref is. “Die vragmotorbestuurder is Dinsdag in hegtenis geneem en van strafbare manslag aangekla,” het Moeti Mmusi, woordvoerder van die departement, Dinsdag gesê. Die LUR van gemeenskapsveiligheid, Vusi Shongwe, het sy medelye met Nkabinde se geliefdes en kollegas betoon. Hy het ook ŉ beroep op verkeersbeamptes gedoen om nie toe te laat dat dié voorval hulle ontmoedig nie, maar eerder aanspoor om harder te werk en strenger teen bestuurders op te tree wat padreëls verontagsaam – juis om die ontslape beampte te eer. “Vragmotorbestuurders moet te alle tye samewerking aan wetstoepassingsbeamptes gee, aangesien dié beamptes se instruksies alle ander tekens op die pad vervang. “Ons het opgemerk dat nie alle vragmotorbestuurders aan beamptes se opdragte op die pad gehoor gee nie. Daar is ŉ ingesteldheidsprobleem onder sommige vragmotorbestuurders wat padreëls voortdurend verontagsaam. Die houding van sommige vragmotorbestuurders moet verander, en vragmotormaatskappye moet ŉ kultuur onder hul bestuurders kweek om bedagsaam en verantwoordelik op die pad te ry,” het Shongwe gesê.